《齐天乐五十首 其三十五》
清代·端木埰

左徒风节千秋重，湘山峭焉高咏。玉琢精神，兰熏气质，众醉中闲独醒。

丹心自靖，与殷代三仁，后先辉映。若问同时，祗应邹峄可相并。

离骚衣被万古，视风诗小雅，应许骖靳。香草儿时，鸿裁旷代，妙契偏从孤冷。

清芬荐茗，岩洁泉甘，定符贞性。更展遗篇，绿窗娱书静。

作者简介：清江苏江宁人，字子畴。同治间年四十余，始以优贡疏荐内阁中书，光绪间官至侍读。性兀傲不与时俗。卒年七十三。有《名文勖行录》、《赋源楚辞启蒙》及诗文词笔记等。